CELEX: 32016D2053
Language: hu
Date: 2016-11-14 00:00:00
Title: A Tanács (EU) 2016/2053 határozata (2016. november 14.) az Európai Unió és Koszovó (Ez a megnevezés nem érinti a jogállással kapcsolatos álláspontokat, továbbá összhangban van az 1244/1999 sz. ENSZ BT-határozattal és a Nemzetközi Bíróságnak a koszovói függetlenségi nyilatkozatról szóló véleményével. ) közötti, Koszovó uniós programokban való részvételére vonatkozó általános alapelvekről szóló keretmegállapodásnak az Unió nevében történő aláírásáról

25.11.2016   
               
               
                  HU
               
               
                  Az Európai Unió Hivatalos Lapja
               
               
                  L 319/1
               
            A TANÁCS (EU) 2016/2053 HATÁROZATA
      (2016. november 14.)
      az Európai Unió és Koszovó (*1) közötti, Koszovó uniós programokban való részvételére vonatkozó általános alapelvekről szóló keretmegállapodásnak az Unió nevében történő aláírásáról
      AZ EURÓPAI UNIÓ TANÁCSA,
      tekintettel az Európai Unió működéséről szóló szerződésre és különösen annak 212. cikkére, összefüggésben 218. cikke (5) bekezdésével,
      tekintettel az Európai Bizottság javaslatára,
      mivel:
      
                  (1)
               
               
                  2007. december 14-én, az Európai Tanács hangsúlyozta, hogy az EU készen áll arra, hogy vezető szerepet vállaljon a térség stabilitásának megszilárdításában, kész támogatni Koszovót a fenntartható stabilitás felé vezető úton, és megerősítette, hogy az EU készen áll arra is, hogy a régió európai perspektívájával összhangban lévő egyértelmű európai perspektíva révén segítse a gazdasági és politikai fejlődést.
               
            
                  (2)
               
               
                  2009. december 7-én a Tanács üdvözölte a Bizottság „Koszovó – Az európai perspektíva beteljesülése” című 2009. október 14-i közleményét, és felkérte a Bizottságot, hogy a régió európai perspektívájával összhangban tegye meg a szükséges intézkedéseket Koszovó uniós közeledésének támogatása érdekében. Nagy jelentőséget tulajdonított a kereskedelemmel és a vízumügyekkel kapcsolatos intézkedéseknek, valamint arra ösztönözte a Bizottságot, hogy – Koszovónak a gazdasági és költségvetési felügyeleti keretbe való integrálásával, az előcsatlakozási támogatási eszköz második alkotóelemének aktiválásával, valamint a stabilizációs és társulási folyamattal kapcsolatos párbeszéd megerősítésével – tegye lehetővé Koszovó európai uniós programokban való részvételét.
               
            
                  (3)
               
               
                  2010. december 14-én a Tanács kijelentette, hogy várakozással tekint a Bizottság javaslata elé, amely lehetővé teszi Koszovó részvételét az uniós programokban. A Bizottság 2011 márciusában terjesztette elő javaslatát.
               
            
                  (4)
               
               
                  2011. december 5-én a Tanács megerősítette az iránti elkötelezettségét, hogy a tagállamok Koszovó jogállására vonatkozó álláspontjának sérelme nélkül megegyezésre jussanak Koszovó uniós programokban való részvételét illetően.
               
            
                  (5)
               
               
                  2012. október 22-én a Tanács felhatalmazta a Bizottságot, hogy az Unió nevében tárgyalásokat kezdjen Koszovóval az uniós programokban való részvételéről.
               
            
                  (6)
               
               
                  A Bizottság az Unió nevében tárgyalásokat folytatott az Európai Unió és Koszovó közötti, a Koszovó uniós programokban való részvételére vonatkozó általános alapelvekről szóló keretmegállapodásról (a továbbiakban: a megállapodás).
               
            
                  (7)
               
               
                  Koszovó annak a szándékának adott hangot, hogy több uniós programban részt kíván venni.
               
            
                  (8)
               
               
                  A megállapodás célja, hogy az Unió, az Európai Unió működéséről szóló szerződés 212. cikke értelmében folytassa a gazdasági, pénzügyi és műszaki együttműködést Koszovóval.
               
            
                  (9)
               
               
                  A Koszovónak az uniós egyes programokban való részvételére vonatkozó konkrét feltételeket – beleértve a vonatkozó pénzügyi hozzájárulást – az Unió nevében eljáró Bizottság és a koszovói illetékes hatóságok közötti megállapodásban kell meghatározni.
               
            
                  (10)
               
               
                  A megállapodás aláírása nem érinti a tagállamok Koszovó jogállására vonatkozó álláspontját, amelyről nemzeti gyakorlatuknak és a nemzetközi jognak megfelelően döntenek majd. Az e határozatban, a megállapodásban – ideértve annak mellékletét – vagy az uniós programokban alkalmazott kifejezések, szövegezés vagy meghatározások egyike sem jelenti azt, hogy az Unió önálló államként ismerné el Koszovót, sem azt, hogy az egyes tagállamok elismernék Koszovót ilyen minőségben, kivéve, ha ezt már korábban megtették.
               
            
                  (11)
               
               
                  A tagállamok belső eljárásai alkalmazhatók a koszovói hatóságok által e megállapodás értelmében kibocsátott dokumentumok kézhezvételekor.
               
            
                  (12)
               
               
                  A megállapodást alá kell írni,
               
            ELFOGADTA EZT A HATÁROZATOT:
      1. cikk
      Az Európai Unió és Koszovó közötti, Koszovó uniós programokban való részvételére vonatkozó általános alapelvekről szóló keretmegállapodásnak az Unió nevében történő aláírására a Tanács felhatalmazást ad, feltételezve a megállapodás (1) megkötését.
      2. cikk
      A Tanács elnöke felhatalmazást kap, hogy kijelölje a megállapodásnak az Unió nevében történő aláírására jogosult személyt.
      3. cikk
      Ez a határozat az elfogadásának napján lép hatályba.
      
         Kelt Brüsszelben, 2016. november 14-én.
         
            
               a Tanács részéről
            
            
               az elnök
            
            G. MATEČNÁ
         
      
      
         (*1)  Ez a megnevezés nem érinti a jogállással kapcsolatos álláspontokat, továbbá összhangban van az 1244/1999 sz. ENSZ BT-határozattal és a Nemzetközi Bíróságnak a koszovói függetlenségi nyilatkozatról szóló véleményével.
      
         (1)  A megállapodás szövegét a megkötéséről szóló határozattal együtt hirdetik ki.